钦定古今图书集成/明伦汇编/官常典/第747卷 > 李猷吉
## 钦定古今图书集成/明伦汇编/官常典/第747卷 > 李猷吉

按《汝州志》：“猷吉，字纯伯。生而敦厚，赋性耿介，攻苦下
帷。以明经初授山西临晋县训导，署万泉县，嗣陞南
阳教谕。陶铸作人，二邑称李夫子善诱焉。崇祯庚辰
冬，流寇夜陷南阳，家人欲扶猷吉潜遁，猷吉大叱曰：
‘食朝廷之禄，当死朝廷之事。今日我无屈贼之理，明
伦堂吾死所也，将焉避之’！”急整冠升堂，带未及束，而
贼至，持匕首挟之索金马。猷吉怒骂逆贼：“吾恨不虀
粉汝以报国家，乃反向我索金马！”贼怒刃之，头已坠，
而身依柱挺立，久不偃仆。后人挽吊，有“南阳复见睢
阳齿，明史应存董史书”之句。